รถคันแรกดันทิสโก้โต34ย้ำไม่เพิ่มทุน
อานิสงส์รถคันแรก สินเชื่อปี 2555 &#8220;แบงก์ทิสโก้&#8221; โตพรวด 34% รักษาระดับเติบโตปีละ 12-15% ย้ำยังไม่จำเป็นต้องเพิ่มทุน
22 ม.ค. 2556

อานิสงส์รถคันแรก สินเชื่อปี 2555 “แบงก์ทิสโก้” โตพรวด 34% รักษาระดับเติบโตปีละ 12-15% ย้ำยังไม่จำเป็นต้องเพิ่มทุน 
นางอรนุช อภิศักดิ์ศิริกุล ประธานเจ้าหน้าที่บริหารกลุ่มทิสโก้ กล่าวว่า สินเชื่อของธนาคารในปี 2555 ขยายตัวถึง 34.2% จากปี 2554 สินเชื่อขยายตัว 23.6% ส่วนหนึ่งเป็นผลจากนโยบายรถคันแรกของรัฐบาล โดยปีนี้ตั้งเป้าหมายสินเชื่อขยายตัว 12-15%
สำหรับเงินกองทุนของธนาคารนั้นอยู่ที่ 13% โดยเป็นกองทุนขั้นที่ 1 (เทียร์ 1) อยู่ที่ 9.1% และไม่จำเป็นต้องเพิ่มทุน แต่ต้องใช้ทุนอย่างมีประสิทธิภาพ
นางอรนุช กล่าวว่า สินเชื่อที่ขยายตัว 34% นั้น ในจำนวนนี้เป็นการขยายตัวของสินเชื่อเช่าซื้อรวม 31% ขณะที่สินเชื่อเช่าซื้อรถยนต์อนุมัติใหม่ขยายตัวสูงถึง 39% ตามยอดขายรถที่สูงเป็นประวัติการณ์ ส่วนสินเชื่อธุรกิจเพิ่มขึ้น 33% และสินเชื่อธุรกิจขนาดกลางและขนาดย่อม (เอสเอ็มอี) เพิ่มขึ้น 89% ขณะที่หนี้ที่ไม่ก่อให้เกิดรายได้ (เอ็นพีแอล) ปรับตัวลดลงมาอยู่ที่ 1.2% จาก 1.4% ในปี 2554
นางอรนุช กล่าวว่า รถยนต์ใหม่หากผ่อนไปแล้ว 1 ปี ก็ถือว่าพ้นช่วงที่น่ากังวล ลูกค้ามีวินัยในการผ่อนชำระ โอกาสทิ้งรถก็คงยากขึ้นเพราะถือว่าผ่อนมาระยะหนึ่ง โดยเอ็นพีแอลรถคันแรกขณะนี้มีประมาณ 0.1% ขณะที่ปีนี้คาดว่ารถยนต์ใหม่จะออกตลาด 1.2-1.25 ล้านคัน ส่วนหนี้ครัวเรือนนั้นก็ยังไม่น่าเป็นห่วง